Hero XPulse 200 – goed genoeg vir enige avontuur(Foto: Brian Cheyne) Om motorfiets te ry, is ontvlugting. Ontspanning. Avontuur. Daar is soveel woorde wat ŉ mens kan gebruik, en tog is elke persoon se ervaring anders. Vir my is die aksie van beweging deur ’n landskap en tyd op ’n motorfiets, enige motorfiets, altyd iets spesiaals. Daar is amper ’n geestelike verbinding aan ’n plek, die wind en die reuke. En die motorfiets is net die middel tot die doel. Tog, as jy kyk hoe avontuurfietse bemark word, moet jy stof en klippe opskop, die aarde laat bewe en verkieslik dit alles doen terwyl jy op jou agterwiel ry. Ek verstaan nooit waaroor die groot haas is nie. Ek verkies om dit rustiger te vat. Soos tydens my onlangse ervaring op ’n Hero XPulse 200, saam met ’n baie unieke groepie mense. (Foto: Brian Cheyne) Donovan Fourie, die aanbieder van The Bike Show, het ’n groepie gestig vir motorfietse kleiner as 500 cc. Die doel is om ryers van kleiner motorfietse ’n kans te gee om ook op avontuurritte te gaan sonder dat die groter fietse hulle intimideer. Die reëls in eenvoudig: Die fiets moet kleiner as 500 cc wees, en hy moet padwaardig wees. Die reëls is egter buigbaar vir groter motorfietse, op voorwaarde dat jy besef jy ry saam met kleiner fietse. Donovan het my saamgenooi op een van hulle dagritte oor Breedtsnek naby Mooinooi. Breedtsnek is deesdae in ’n baie slegte toestand, en ek het meer gemaklik gevoel om die pad met ’n 200 as met ’n groot avontuurfiets aan te durf. Donovan het vir my ’n XPulse 200 Rally vir die dag gereël. Die fiets is gebaseer op die standaard XPulse, maar met heelwat bybehore om hom behoorlik bekwaam te maak vir ’n pad soos Breedtsnek. Hierdie betrokke fiets het aan die Dak van Afrika‑tydren in Lesotho deelgeneem, daar was dus geen twyfel aan sy vermoë nie. By ons bymekaarkompunt was daar ’n paar ander Hero‑fietse, maar die een wat my oog gevang het, was ’n Hero ECO 150. Die eienaar, Anthony Cook, het heelwat veranderinge aan die fiets aangebring en dit is sy daaglikse pendelfiets. Daar was onder andere ook ’n BMW 310 GS en so ŉ paar veldfietse. (Foto: Brian Cheyne) Na ’n koffie en ’n kort inligtingsessie het ons na die nek koers gekies. Die goeie reën van die afgelope tyd het die pas baie sleg gemaak. Daar is gepoog om by die moeiliker dele ’n ompad langs die pad oop te skraap, maar as jy jou aan die verkeerde kant van die pad bevind, is dit ook baie moeilik om die ompad te bereik. Dan moet jy maar net deurdruk. “Momentum is jou vriend,” sê die kenners. Die Hero het hom soos ’n wafferse klipspringer gedra en die pad tot bo maklik kaf gedraf. Bo het ons koeldrank en goeie geselskap geniet. Anthony en sy Hero het ons almal verbaas. Niks kon die klein 150 cc‑fiets van stryk bring nie, en ek is seker dat Anthony baie trots is op sy fiets se vermoëns. Na ons stop het ons omgedraai en weer die pas aangedurf, maar hierdie keer ’n ander ompad deur die bosse en verby ’n ou bouval gevat. Hierdie enkelspoorpaadjie het ons weer aan die onderpunt van Breedtsnek uitgespoeg. Vandaar het ons weer ’n stofpaadjie gevolg deur dik sand tot waar ons sou stop vir middagete. Dit was ’n baie kort roete, maar soos met enige avontuur is dit die onderbrekings wat dit die moeite werd maak. Ons het heerlik oor middagete gesels en verder gekuier. Die Hero XPulse 200 was meer as voldoende vir ons uitstappie. Trouens, Donovan was al met sy Hero op en af met Sani‑pas. Donovan bied gereeld so ŉ kort dagrit aan. Indien jy sou belangstel, sluit gerus by die Thumpers SA Facebook-groep aan. Klik hier vir meer inligting oor die Hero XPulse 200.